Tza̱j ne̱ cuano̱ nihánj me se quina̱nꞌ uún ꞌu̱nj rihaan síí caꞌnéé manj rihaan chumii̱ nihánj,
ne̱ me cheꞌé a̱ ꞌó nij soj ne xnáꞌanj manj me rej caꞌa̱nj ꞌu̱nj ga̱.
Tza̱j ne̱ cheꞌé se cataj xnaꞌanj ꞌu̱nj rihaan soj se vaa caꞌa̱nj ꞌu̱nj roꞌ,
cheꞌé dan nanó ndoꞌo rá soj ne̱ nu̱u̱ xruꞌ rá nimán soj chugua̱nj.
Tza̱j ne̱ ya̱ vaa nana̱ nihánj nana̱ cata̱j xnaꞌanj ꞌu̱nj rihaan soj,
se vaa cavi̱i̱ sa̱ꞌ soj doj cheꞌé se caꞌa̱nj ꞌu̱nj ado̱nj.
ꞌO̱ se sese se̱ caꞌanj ꞌu̱nj,
ne̱ se̱ caꞌnaꞌ Nimán Yaꞌanj síí ra̱cuíj ndoꞌo man soj maꞌ.
Tza̱j ne̱ sese caꞌa̱nj ꞌu̱nj,
ne̱ caꞌne̱j ꞌu̱nj man soꞌ rihaan soj ado̱nj.
Ne̱ asa̱ꞌ quisíj caꞌnaꞌ soꞌ,
ne̱ cuta̱ꞌ soꞌ cacunꞌ xráá nij síí noco̱ꞌ se‑chre̱j chumii̱ nihánj se vaa tumé nij soꞌ cacunꞌ do̱ꞌ,
se vaa ataa cunu̱u sa̱ꞌ nij soꞌ rihaan Yaꞌanj do̱ꞌ,
se vaa caꞌne̱ꞌ ya̱ Yaꞌanj cacunꞌ cheꞌé nij soꞌ do̱ꞌ a.
Dan me se cheꞌé se ne cuchuma̱n rá nij yuvii̱ ni̱ꞌyaj nij soꞌ manj roꞌ,
cheꞌé dan cata̱j Nimán Yaꞌanj se vaa tumé nij soꞌ cacunꞌ a.
Cheꞌé se cavi̱i̱ ꞌu̱nj quina̱nꞌ ꞌu̱nj rej ya̱nj Réj Yaꞌanj ne̱ se̱ queneꞌen soj doj manj roꞌ,
cheꞌé dan ti̱haa̱n Nimán Yaꞌanj man yuvii̱ se vaa ya̱ ya̱ síí sa̱ꞌ ina̱nj mé ꞌu̱nj a.
Cheꞌé se a̱j caꞌneꞌ Yaꞌanj cacunꞌ cheꞌé Síí Chre̱e síí uun chij rihaan chumii̱ nihánj roꞌ,
cheꞌé dan cata̱j Nimán Yaꞌanj se vaa caꞌne̱ꞌ Yaꞌanj cacunꞌ cheꞌé maꞌa̱n nij yuvii̱ uún ado̱nj.
’Dan me se vaa uxrá doj chrej me raj cata̱j xnaꞌanj ꞌu̱nj rihaan soj,
tza̱j ne̱ se̱ guun nucua̱j soj cuno̱ soj chrej yoꞌ cuano̱ a̱ maꞌ.
Tza̱j ne̱ asa̱ꞌ caꞌnaꞌ Nimán Yaꞌanj yoꞌ,
ne̱ tu̱cuꞌyón soꞌ nu̱ꞌ nana̱ ya̱ rihaan soj na̱nj ado̱nj.
ꞌO̱ se si̱j aꞌmii ina̱nj nana̱ ya̱ me soꞌ ado̱nj.
ꞌO̱ se se̱ caꞌmii soꞌ nana̱ cavi̱i̱ raa̱ soꞌ maꞌ.
Tana̱nj caꞌmi̱i̱ soꞌ ina̱nj nana̱ cata̱j xnaꞌanj Yaꞌanj cuno̱ soꞌ,
ne̱ dan me se cata̱j xnaꞌanj soꞌ cheꞌé se vaa caꞌna̱ꞌ rihaan soj rej rihaan soj na̱nj ado̱nj.
Caꞌmi̱i̱ sa̱ꞌ uxrá yuvii̱ cheꞌé ꞌu̱nj,
quiꞌya̱j soꞌ,
cheꞌé se ni̱caj soꞌ nana̱ ya̱ cheꞌé ꞌu̱nj,
ne̱ cata̱j xnaꞌanj soꞌ rihaan soj chugua̱nj.
Nu̱ꞌ nana̱ ya̱ vaa rihaan Réj Yaꞌanj cheꞌé ꞌu̱nj roꞌ,
snana̱ ꞌu̱nj me yoꞌ a.
Cheꞌé dan cataj ꞌu̱nj se vaa ni̱caj Nimán Yaꞌanj nana̱ ya̱ cheꞌej,
ne̱ ti̱haa̱n soꞌ rihaan soj a ―taj Jesús rihaan nij síí tucuꞌyón snana̱ soꞌ a.
Ga̱a ne̱ cataj uún Jesús a:
―Cache̱n doj,
ga̱a ne̱ se̱ queneꞌen soj manj maꞌ.
Ga̱a ne̱ cache̱n doj uún,
ga̱a ne̱ queneꞌe̱n uún soj manj chugua̱nj ―taj Jesús rihaan nij síí tucuꞌyón snana̱ soꞌ a.
Cheꞌé dan xnáꞌanj nij síí tucuꞌyón snana̱ soꞌ man tuviꞌ nij soꞌ,
cataj nij soꞌ a:
―Caꞌmii soꞌ nana̱ vaa da̱nj a:
“Cache̱n doj,
ga̱a ne̱ se̱ queneꞌen soj manj,
ne̱ cache̱n doj uún,
ga̱a ne̱ queneꞌe̱n uún soj manj,
cheꞌé se cavi̱i̱ ꞌu̱nj quina̱nꞌ ꞌu̱nj rej ya̱nj Réj Yaꞌanj a.”
Me cheꞌé tuꞌva soꞌ da̱nj,
rá soj ga̱ ―taj nij síí tucuꞌyón snana̱ Jesús,
xnáꞌanj nij soꞌ man tuviꞌ nij soꞌ a.
Cheꞌé dan xnáꞌanj uún nij soꞌ,
cataj nij soꞌ a:
―Me cheꞌé caꞌmii soꞌ nana̱ “cache̱n doj” ga̱.
ꞌO̱ se ne neꞌen uxrá núj da̱j taj soꞌ a̱ maꞌ ―taj nij soꞌ rihaan tuviꞌ nij soꞌ a.
Queneꞌen Jesús se vaa me rá nij soꞌ xna̱ꞌanj nij soꞌ man soꞌ,
ne̱ cheꞌé dan xnáꞌanj maꞌa̱n soꞌ man nij soꞌ,
cataj soꞌ a:
―Me cheꞌé xnáꞌanj ndoꞌo soj man tuviꞌ soj cheꞌé nana̱ caꞌmij,
se vaa cache̱n doj,
ga̱a ne̱ se̱ queneꞌen uún soj manj,
ga̱a ne̱ cache̱n doj uún,
ga̱a ne̱ queneꞌe̱n uún soj manj ga̱.
Cuano̱ nihánj me cata̱j yá yá ꞌu̱nj rihaan soj se vaa taꞌve̱e soj ne̱ nano̱ ndoꞌo rá soj,
tza̱j ne̱ gu̱un niha̱ꞌ rá nij síí noco̱ꞌ se‑chre̱j chumii̱ nihánj ado̱nj.
Nda̱ꞌ se nano̱ ndoꞌo rá soj,
tza̱j ne̱ cache̱n doj,
ga̱a ne̱ gu̱un niha̱ꞌ uxrá rá nimán soj na̱nj ado̱nj.
Dan me se veꞌee̱ ndoꞌo rque chana̱ ga̱a síj orá cuchru̱j noꞌ neꞌej,
tza̱j ne̱ ga̱a quisíj caꞌngaa neꞌej,
ne̱ niꞌyón noꞌ nu̱ꞌ sayuun quiranꞌ noꞌ na̱nj ado̱nj.
ꞌO̱ se uun niha̱ꞌ ndoꞌo rá noꞌ cheꞌé se caꞌngaa yuvii̱ rihaan chumii̱ nihánj na̱nj ado̱nj.
Ne̱ xa̱ꞌ soj,
tza̱j ne̱ cuano̱ nihánj me se nanó rá soj,
tza̱j ne̱ vaa güii queneꞌe̱n uún ꞌu̱nj man soj a.
Ga̱a ne̱ gu̱un niha̱ꞌ uxrá rá nimán soj,
ne̱ taj va̱j a̱ doj síí caꞌne̱e̱ se niha̱ꞌ nimán soj a̱ maꞌ.
’Ne̱ güii dan me se se̱ xnáꞌanj soj a̱ doj nana̱ manj a̱ maꞌ.
Ya̱ ya̱ cata̱j xnaꞌanj ꞌu̱nj rihaan soj cuano̱ se vaa me maꞌa̱n rasu̱u̱n cachi̱nj niꞌya̱j soj rihaan Réj Yaꞌanj cheꞌé se‑chu̱vií ꞌu̱nj,
ne̱ rque̱ soꞌ nu̱ꞌ yoꞌ man soj ado̱nj.
Dan me se nda̱ꞌ se si̱j noco̱ꞌ manj me soj,
tza̱j ne̱ ga̱a rque̱ me se ne cachi̱nj niꞌya̱j soj a̱ doj rasu̱u̱n rihaan Yaꞌanj cheꞌé se‑chu̱vií ꞌu̱nj maꞌ.
Cachi̱nj niꞌya̱j soj,
ne̱ quiri̱ꞌ soj á.
Nda̱a síj,
ga̱a ne̱ ga̱a̱ niha̱ꞌ uxrá rá nimán soj ado̱nj ―taj Jesús rihaan nij síí tucuꞌyón snana̱ soꞌ a.
Ga̱a ne̱ cataj uún Jesús a:
―Dan me se a̱j tihaán ꞌu̱nj nana̱ sa̱ꞌ yuve̱ rihaan soj cheꞌé rasu̱u̱n nihánj,
tza̱j ne̱ vaa güii,
ne̱ se̱ tihaán ꞌu̱nj nana̱ sa̱ꞌ yuve̱ rihaan soj a̱ maꞌ.
Tana̱nj nana̱ nica̱ nata̱ꞌ ꞌu̱nj rihaan soj cheꞌé Réj Yaꞌanj a.
Ne̱ güii dan me se cachi̱nj niꞌya̱j soj rasu̱u̱n rihaan Réj Yaꞌanj cheꞌé se‑chu̱vij,
ne̱ taj cheꞌé cata̱j ꞌu̱nj rihaan soj se vaa ma̱ꞌanj cachi̱nj niꞌya̱j rihaan Réj cheꞌé soj a̱ maꞌ.
ꞌO̱ se maꞌa̱n Réj Yaꞌanj ꞌe̱e̱ rá man soj,
cheꞌé se si̱j aráj cochro̱j rihanj me soj,
ne̱ amán rá soj se vaa cavii ꞌu̱nj rihaan Réj Yaꞌanj na̱nj á.
Dan me se cavii ꞌu̱nj rihaan Réj Yaꞌanj,
ne̱ caꞌnáꞌ ꞌu̱nj rihaan chumii̱ nihánj a.
Ga̱a ne̱ cavi̱i̱ uún ꞌu̱nj rihaan chumii̱ nihánj,
ne̱ nucui̱ꞌ uún ꞌu̱nj rihaan Réj Yaꞌanj ado̱nj ―taj Jesús rihaan nij síí tucuꞌyón snana̱ soꞌ a.
Ga̱a ne̱ cataj nij síí tucuꞌyón snana̱ soꞌ a:
―Ni̱ꞌyaj so̱ꞌ á.
Cuano̱ nihánj me se nana̱ nica̱ aꞌmii so̱ꞌ rihaan núj,
ne̱ né na̱na̱ yuve̱ me aꞌmii so̱ꞌ rihaan núj a̱ maꞌ.
Nihánj me se neꞌen núj se vaa neꞌén so̱ꞌ cunuda̱nj,
ne̱ nda̱a neꞌén so̱ꞌ me nana̱ uun rá yuvii̱ xna̱ꞌanj yuvii̱ mán so̱ꞌ a.
Cheꞌé dan amán rá núj se vaa cavii so̱ꞌ rihaan Yaꞌanj na̱nj á ―taj nij síí tucuꞌyón snana̱ Jesús a.
Ga̱a ne̱ xnáꞌanj Jesús man nij soꞌ,
cataj soꞌ a:
―Nda̱a ya̱j amán ya̱ rá soj naꞌ.
Ni̱ꞌyaj soj á.
Quisi̱j güii,
ne̱ a̱j quisíj güii yoꞌ,
ne̱ chaꞌnu̱u̱ soj,
ne̱ ino̱ rej cuna̱nj ꞌo̱ ꞌo̱ soj,
caꞌa̱nj soj,
ne̱ ta̱náj soj man o̱rúnꞌ ꞌu̱nj na̱nj á.
Tza̱j ne̱ se̱ quináj o̱rúnꞌ ꞌu̱nj maꞌ.
ꞌO̱ se nicu̱nꞌ Réj Yaꞌanj ga̱j ado̱nj.
Nu̱ꞌ nana̱ nihánj caꞌmij rihaan soj,
cheꞌé se me raj ga̱a̱ xe̱j nimán soj cheꞌé se noco̱ꞌ soj manj a.
Quira̱nꞌ soj sayuun rihaan chumii̱ nihánj,
tza̱j ne̱ vaa cheꞌé gu̱un niha̱ꞌ rá soj,
ne̱ gu̱un ya̱ ya̱ rá soj se vaa ꞌu̱nj nihánj quiꞌyaj canaán ya̱ rihaan chumii̱ nihánj na̱nj ado̱nj ―taj Jesús rihaan nij síí tucuꞌyón snana̱ soꞌ a.